b'\n_START_ARTICLE_\nMiroslav Zei\n_START_SECTION_\n\xc5\xbdivljenjepis\n_START_PARAGRAPH_\nZei je leta 1936 diplomiral na Filozofski fakulteti Univerze v Ljubljani in tam leta 1940 tudi doktoriral. V letih 1937\xe2\x88\x921947 je bil zaposlen na oceanografskem in\xc5\xa1titutu v Splitu, nato pa se je vrnil v Slovenijo in v letih 1948\xe2\x88\x921962 predaval na Filozofski fakulteti ter na Biotehni\xc5\xa1ki fakulteti Univerze v Ljubljani kot izredni ter nato v letih 1976\xe2\x88\x921980 kot redni profesor. Njegovi h\xc4\x8deri sta novinarka Lada Zei in komunikologinja Vida Zei, slikar Zlatko Zei je bil brat._NEWLINE_Miroslav Zei je bil v letih 1951\xe2\x80\x931958 direktor In\xc5\xa1tituta za morsko biologijo Jugoslovanske akademije znanosti in umetnosti v Rovinju. V letih 1960-1961 je delal kot prvi direktor In\xc5\xa1tituta za biologijo Univerze v Ljubljani, nato pa je od\xc5\xa1el v tujino in v letih 1962\xe2\x88\x921975 delal kot izvedenec in direktor ribarskooceanografskih projektov OZN. To delo je opravljal v Gani, kjer je opravljal raziskave v vzhodnem tropskem Atlantskem oceanu in kasneje v Tuniziji. Po kon\xc4\x8danem mandatu se je vrnil v Slovenijo in bil dve leti direktor Morske biolo\xc5\xa1ke postaje v Piranu. Kasneje je bil \xc4\x8dlan ve\xc4\x8d misij UNDP v Afriki in Sredozemlju ter v letih 1977\xe2\x88\x921988 \xc4\x8dlan medvladne oceanografske komisije Unesca in medvladne komisije za raziskovanje Sredozemlja. Bil je tudi gostujo\xc4\x8di profesor na univerzah v Giessnu, Gradcu, Aleksandriji, Listu, Akri in Freetownu._NEWLINE_Najpomembnej\xc5\xa1i znanstveni dose\xc5\xbeek Miroslava Zeia je odkritje menjave spola pri ribah kostnicah, s \xc4\x8dimer je postavil mejnik v ihtiologiji.\n_START_SECTION_\nNagrade in priznanja\n_START_PARAGRAPH_\n7. decembra 1984 je ob 50-letnici Prirodoslovnega dru\xc5\xa1tva Slovenije prejel plaketo velikega slovenskega biologa Pavla Gro\xc5\xa1lja, od leta 1994 je bil \xc4\x8dastni \xc4\x8dlan Prirodoslovnega dru\xc5\xa1tva Slovenije._NEWLINE_28. oktobra 2004 ga je predsednik Republike Slovenije odlikoval z zlatim redom za zasluge za \xc5\xbeivljenjsko delo in za prispevek k slovenski biolo\xc5\xa1ki znanosti in njenemu mednarodnemu ugledu._NEWLINE_9. marca 2005 je senat Univerze na Primorskem na 16. redni seji senata podelil naziv\xc2\xa0\xc2\xbb\xc4\x8dastni doktor Univerze na Primorskem\xc2\xab\xc2\xa0prof. dr. Miroslavu Zeiu \xc2\xbbza izjemne dose\xc5\xbeke pri razvoju biolo\xc5\xa1ke znanosti ter \xc5\xa1e posebej pri uveljavljanju slovenske morske biologije doma in v svetu.\xc2\xab'